Pou tarāwaho tūhuratanga:   
**Te whakahaerenga o te Pūnaha Tuari Wāhi Noho Taratahi a Hīkina Whakatutuki**

***20 o Oketopa 2021***

Kua tīmata te Amokapua i tētahi tūhuratanga whānui ki te whakahaere a Hīkina Whakatutuki (MBIE) i te Pūnaha Tuari Wāhi Noho Taratahi (MIAS). E whakatakoto ana tēnei tuhinga i te pou tarāwaho mō tana tūhuratanga.

* + - 1. **He whakamārama**

Mai i te 1 o Hūrae 2021, tata ki te 200 ngā amuamu i whiwhi i te Amokapua mai i te iwi whānui e pēhia ana e ngā uauatanga o te whiwhi tīkiti mō tētahi tūranga ki te wāhi noho taratahi me te nōhanga taratahi (MIQ).

I muri i te arotake i ēnei amuamu, ko tāna i whakatau ai kia tōpū me te whakatau i te katoa mā te tīmata i tētahi tūhuratanga nāna anō i whakarite mā te whakamahi i ōna mana i raro i te wāhanga 13(3) o te Ture Kaitiaki Mana Tangata 1975.

Ahakoa ka āhei ia ki te tūhura i ia amuamu, i ia amuamu, ko te whakapono o te Amokapua ehara tēnei i te ara tōtika rawa, whaitake hoki mō te whakarite i ngā pūtake raruraru.

Ko te mahi a te Amokapua, hei Āpiha a te Pāremata, he tūhura motuhake i te whakamahinga o ngā mana oa ngā tari rāngai tūmatanui hei whakarite ka mau tonu te pono me te ngākau titikaha ki ā rātau mahi, whakatau hoki, ka tika hoki te manaaki i te hunga whai pānga.

I roto i tōna tūranga, he motuhake, he whānui ngā mana o te Amokapua ki te tūhura i ngā mahi me ngā whakatau puta noa i te rāngai tūmatanui, ki te whiwhi i ngā mōhiohio hāngai katoa i tētahi hunga, ki te waihanga me te pūrongo i ōna ake whakaaro hoki. Mā te whakahaere i tētahi tūhuratanga ka taea e te Amokapua te tuku ngā tūtohutanga e tika ana ki a ia.

Rapua he kōrero atu anō mō ngā mana tūhuratanga o Te Kaitiaki Mana Tangata i tana [paetukutuku](http://www.ombudsman.parliament.nz/what-ombudsman-can-help/complaints-about-government-agencies).

* + - 1. **Te tūhuratanga**

Ko te arotahi o te tūhuratanga a te Amokapua he whakatau i tētahi whakaaro motuhake mō te āhua o te whakatutuki a MBIE i ana kawenga mō ngā whakatau tāpuitanga MIQ e whai pānga ana ki te tangata, te tautuhi mēnā he raruraru e puta ai ngā māharahara me ngā amuamu mēnā e tika ana te manaaki i te tangata, me te tuku tūtohutanga mō te whakapai ake mēnā e hiahiatia ana.

E mōhio ana te Amokapua kei te waha a MBIE i tētahi āhuatanga tino hou rawa atu e puta ai ngā whakapātari tino nui. He tino nui rawa atu ngā tāngata e whakaritea ana e MIAS e whai ana ki te kuhu mai, te hoki mai rānei ki Aotearoa i roto i tētahi mate urutā ao whānui e rerekē haere nei i kati nei te waharoa o te motu mō te wā tuatahi. Kei roto i te MIAS ko te wherawhera i ngā tūmomo kaupapahere hauora tūmatanui, ohanga me te pūtea, me ngā hiahia o te hunga e whai ana ki te kuhu mai me te whakarite hoki kia noho haumaru a Aotearoa.

Ka arotahi te tūhuratanga ki ngā māharahara e whai ake kua whakaarahia ake e ngā kaiamuamu:

*He takahi ture te pūnaha tuari.* He maha ngā kaiamuamu e kī ana kei te takahi pea te MIAS i te Ture Pire Tika Tangata o Aotearoa 1990 mā te hē o te here i te motika o te kirirarau ki te kuhu mai anō ki Aotearoa[[1]](#footnote-2) me ngā kawenga o te Kāwanatanga i raro i Te Tiriti o Waitangi.[[2]](#footnote-3) Kei te mōhio te Amokapuaki ngā take kua kōkiritia ki te kōti mō te whakahaere a te Kāwanatanga i te pūnaha MIQ, ā, mā ēnei kōrero e whakamōhio i tana tūhuratanga.

*Kāore i te tika te pūnaha tuari mō te kaupapa.* Ko te maha o ngā kaiamuamu i whakaputa māharahara mō te iti rawa o ngā wāhi MIQ mō ngā tāngata katoa o Aotearoa e hiahia ana ki te hoki mai ki te kāinga i roto i te wā tika. Hei tauira, e pātai ana he aha te take kāore a MBIE i te whakarite kia nui ake ngā wāhi noho mā te hanga whakanōhanga hāngai tonu, te whakarerekē i ētahi hōtera atu anō, kia nui ake rānei ngā tāngata e tukuna ana ki te noho taratahi i te kāinga.

*Kāore te pūnaha tuari i te tika.* Kua puta ngā amuamu mō ngā ngoikoretanga o MBIE ki te whakatinana i tētahi pūnaha rārangi/rārangi tatari tika; te whakarato wāhi noho tōtika mō te hunga hauā; me te whakamaru tika i te pūnaha mai i ngā papatono whakataruna hinengaro’ me ngā hōtuhi me hunga kē e mahi ana ki te hao moni. Ko te māharahara nui mō te uaua me te ahotea ka pā mai i a rātau e ngana ana ki te whai i tētahi tīkiti.

*He koretake te whakahaere i te pūnaha tuari.* He maha ngā amuamu i whakaputaina mō te āhua o ngā whakatau whakaraupapa a MBIE i roto i te MIAS mō te hunga ka whiwhi tīkiti. I amuamu anō ētahi mō te kore ngāwari o te pūnaha, e tohe ana mō ngā ara noho taratahi kē (pērā i te noho taratahi i te kāinga mō te hunga kua whiwhi katoa i ngā kano ārai mate, e hoki mai ana rānei i ngā whenua he iti noa, kāore rānei te KOWHEORI i te hōrapa), mō tētahi wā roa ake rānei mō te tono i tētahi wāhi MIQ (mō ngā kaiwhakamahi whānui o te MIQ me rātau kei te rapu ohorere i tētahi wāhi). I kī anō rātau kāore te MIAS i te whai whakaaro ki te rerekē haere o ngā hōtaka rerenga, otirā kāore i te tōtika te whakamahi i ngā wāhi MIQ e wātea ana.

Ka tirotiro te Amokapua i te āhua o te whakarite a MBIE, e marohi ana rānei ki te whakarite, i ngā māharahara tōtika mō te pūnaha onāianei, ā, mēnā kei te whai i ngā tikanga tika, i roto i te wā tika hoki mō te whakarite mahere mō ā muri ake mō te tuari i ngā wāhi i MIQ.

Mā te Amokapua e whakawehe i ngā whakatau, ngā tūtohutanga rānei a MBIE – he ratonga rāngai tūmatanui kei raro i tōna mana, i raro i te Ture Kaitiaki Mana Tangata – me ērā e tukuna ana e ngā Minita, Rūnanga Kāwanatanga rānei – kāore ōna mana i reira. Engari ka whai whakaaro ia ki ngā tohutohu me ngā tūtohutanga e tāpaetia ana ki ngā Minita e ngā āpiha a MBIE.

I te mea he tūhuratanga whānui tēnei ki te āhua o te mahi a MIAS i tīmataria e te Amokapua anō, ehara i te mea ka puta he kitenga mō ngā amuamu takitahi. He mea nui te mōhio kāore he mana takawaenga wawe tonu o te Amokapua, ā, kāore hoki e taea e ia te tuku tīkiti ki ngā kaiamuamu, te whakapiki rānei i a rātau i roto i te rārangi. Kua whakamōhiotia atu e te Amokapua ngā kaiamuamu katoa, mēnā kei te rapu rātau i tētahi tīkiti MIQ, he tohanga ohorere rānei, me whai tonu rātau i te tukanga hāngai.

Ka whakamōhio atu te Amokapua i te Whare Pāremata me ngā kaiamuamu mō ana kitenga nui mai i tēnei tūhuratanga me ngā tūtohutanga hei te tīmatanga o tērā tau. Ka whakaputa kōrero tūmatanui anō pea ia mō ana kitenga mō ngā take e whā e tūhuratia ana i ngā wāhanga rerekē, kaua te tatari kia whakaputaina he whakaaro whānui i te mutunga. Ka whakaputaina anō ngā mōhiohio mō te putanga o te tūhuratanga whānui ki tana paetukutuku.

[Ka mutu]

1. Wāhanga 18(2) o te Ture Pire Tika Tangata o Aotearoa 1990. [↑](#footnote-ref-2)
2. E mōhio ana te Amokapua e rua ngā putanga rerekē o te tuhinga, me ngā whakamāoritanga rerekē. [↑](#footnote-ref-3)